
Årsmelding skiskyting 2014/2015

Skiskyttergruppa har base for trening i Taarudstugu skiskytteranlegg som ligg i nordre del av lysløypa på Taarud sin eiendom. Anlegget fra 1985 har 6 selvanvisende skiver som er snorbetjent fra standplass, og en varmebu.
Gruppa har 8 rekruttgevær og fire lasergevær til utlån for medlemmene.
Det er en liten, men aktiv gruppe med 8 utøvere som består av både gutter og jenter i alderen 10 til 16 år.
Dette er en kombinasjonsidrett som krever innsats av utøvere, men også god oppfølging av foreldre, spesielt   på grunn av håndtering av våpen. Dette samarbeidet fungerer veldig godt.
Trener i år har vært Jan Petter Eide.
Trening
Hver torsdag i høst og vinter har det vært kombinasjonstrening i anlegget. I høst var det trening på barmark med styrke, løping/kondisjon og skyting.  Når snøen kom ble det kombinasjonstrening på ski. Vi benyttet også skiskytteranlegget på Gålå noen treningskvelder før det ble snøforhold i anlegget vårt.
Tirsdager er det trening tilpasset årstiden sammen med skigruppa. 
Det var ingen organisert kombinasjonstrening i sommer, men det ble oppfordret til egentrening.
Det har ikke vært deltakere på kretssamlinger denne sesongen.
Konkurranse
Det har vært arrangert to klubbrenn, 6. mars 2014 og 10. mars 2015. Begge rennene ble arrangert da snøforholdene begynte å bli dårlige i løypa, men takket være god innsats fra løypekjørerne ble det fine forhold likevel!
Det har vært en aktiv sesong med deltakelse av Tormodløper i mange skiskytterrenn.  For løpere i Oppland SSK var det EXEL-cup for aldersgruppene 11 til 16 år, som bestod av 6 renn. Her hadde Tormodløperne flere gode resultater, også sammenlagt. Det ble også to andreplasser i KM av Mathea Bakken Fredriksen i normal J12 og John Stokkevåg Eide i sprint G13
Våpen
Rekruttvåpnene har vært utlånt hele tiden. ANSCHUTZ seniorgeværet er fortsatt ikke solgt.  
Lasergeværene er delvis ute til lån, men har ikke vært brukt på tirsdagstreningene denne sesongen.
De har derimot vært utlånt til flere skoler og 17. mai-komiteen, i håp om rekruttering. De ble også brukt under idrettsdagen i Kåja i forbindelse med Byfesten.
I november ble det avholdt pusse- og sikkerhetskurs for alle aktive utøvere med foreldre. Dette kurset avholdes årlig for å friske opp standplassregler, våpenloven og håndtering av våpen. Sikkerhetskurs er obligatorisk for å kunne låne våpen.







Videre arbeid blir å ta vare på de utøverne som er aktive i dag. Miljøet er godt i gruppa.
Vi må motivere utøverne til å delta på kretssamlinger. Dette er lærerikt, samtidig som man blir kjent med andre i kretsen.

Takk til utøvere, foreldre, trener og hjelpere for samarbeidet i en aktiv sesong. Spesiell takk til Olaf Giverhaug, mangeårig trener og ansvarlig for våpen og anlegg. Han har nå overlatt ansvaret til andre.

Lagleder skiskyting, Ingrid Myhre

